รัฐบาลไทย-ข่าวทำเนียบรัฐบาล-รัฐบาลโดยกระทรวงสาธารณสุข ยืนยันขณะนี้ สามารถควบคุมการแพร่ระบาดโรคพิษสุนัขบ้า ทั้งในคนและสัตว์ แนะหากถูกสัตว์เลี้ยงลูกด้วยนมกัด ข่วน ให้รีบไปพบแพทย์ทันที
วันพฤหัสบดีที่ 22 มีนาคม 2561
รัฐบาลโดยกระทรวงสาธารณสุข ยืนยันขณะนี้ สามารถควบคุมการแพร่ระบาดโรคพิษสุนัขบ้า ทั้งในคนและสัตว์ แนะหากถูกสัตว์เลี้ยงลูกด้วยนมกัด ข่วน ให้รีบไปพบแพทย์ทันที
รองนายกรัฐมนตรี พลเอก ฉัตรชัยฯ  แจงผลการดําเนินงานสําคัญด้านสังคมตามนโยบายรัฐบาลในกิจกรรม “สื่ออยากรู้ รัฐบาลอยากเล่า”  กระทรวงสาธารณสุข ยืนยันขณะนี้สามารถควบคุมการแพร่ระบาดโรคพิษสุนัขบ้าทั้งในคนและสัตว์ หากถูกสัตว์เลี้ยงลูกด้วยนมกัดให้พบแพทย์ทันที
วันนี้ (21 มีนาคม 2561) เวลา 13.00 น. ณ ตึกภักดีบดินทร์ ทําเนียบรัฐบาล พลเอก ฉัตรชัย สาริกัลยะ รองนายกรัฐมนตรี ในฐานะกํากับดูแลกระทรวงสาธารณสุขและกระทรวงการพัฒนาสังคมและความมั่นคงของมนุษย์ ได้ชี้แจงถึงผลการดําเนินงานสําคัญด้านสังคมตามนโยบายรัฐบาลในกิจกรรม “สื่ออยากรู้ รัฐบาลอยากเล่า” ครั้งที่ 2 โดยมี นายปิยะสกล สกลสัตยาทร รัฐมนตรีว่าการกระทรวงสาธารณสุข ได้ชี้แจงถึงการดําเนินงานของกระทรวงสาธารณสุขในเรื่องนโยบาย “เจ็บป่วยฉุกเฉินวิกฤต มีสิทธิ์ทุกที่” และเรื่องการแพร่ระบาดโรคพิษสุนัขบ้า โดยมีสื่อมวลชนเข้าร่วมซักถามในประเด็นดังกล่าว
รองนายกรัฐมนตรี ได้กล่าวถึงการปฏิบัติงานของกระทรวงสาธารณสุขและกระทรวงการพัฒนาสังคมและความมั่นคงของมนุษย์ว่า นอกจากปฏิบัติงานตามภารกิจประจําหรืองาน function แล้ว ยังต้องมีการปฏิบัติงานตามนโยบายต่าง ๆ ของรัฐบาล โดยเฉพาะนายกรัฐมนตรีเน้นย้ําและให้ความสําคัญในเรื่องของการลดความเหลื่อมล้ํา การให้ประชาชนสามารถเข้าถึงบริการภาครัฐได้อย่างทั่วถึง การสร้างทรัพยากรมนุษย์ให้มีคุณภาพชีวิตที่ดีเพื่อวางรากฐานของประเทศในอนาคต ขณะเดียวกันการทํางานในปัจจุบันต้องดําเนินการควบคู่กัน 2 ด้าน คือ 1) การแก้ปัญหาเฉพาะหน้าให้กับประชาชน ซึ่งต้องดําเนินการโดยทันที และ 2) การทํางานต่าง ๆ ที่ต้องคํานึงถึงประโยชน์ที่ประชาชนจะได้รับเป็นสําคัญ ตลอดจนสอดคล้องและตรงกับความต้องของประชาชนอย่างแท้จริง
นอกจากนี้ กระทรวงสาธารณสุขและกระทรวงการพัฒนาสังคมและความมั่นคงของมนุษย์ ต้องมีการบูรณาการทํางานร่วมกัน และบูรณาการร่วมกับทุกหน่วยงานที่เกี่ยวข้องเพื่อลดความซ้ําซ้อนในการทํางาน รวมทั้งการทํางานร่วมกับทุกภาคส่วนในสังคม ทั้งภาคประชาสังคม เอกชน และประชาชน เพื่อให้การทํางานเป็นไปอย่างมีประสิทธิภาพ ทั้งนี้ สิ่งสําคัญของการทํางานทุกอย่างให้คําถึง outcome หรือผลสัมฤทธิ์ของงานมากกว่าจํานวนและปริมาณของงานที่ออกมา อีกทั้ง ต้องมีการสร้างการรับรู้เกี่ยวกับการดําเนินงานหรือโครงการต่าง ๆ ซึ่งเป็นประโยชน์สําหรับประชาชนตามนโยบายของรัฐบาล ให้ประชาชนและสังคมได้รับทราบ โดยขอความร่วมมือสื่อมวลชนในการเผยแพร่ข้อมูล และขยายผลการดําเนินงานต่าง ๆ ของรัฐบาลให้ประชาชนได้รับทราบอีกทางหนึ่งด้วย
รองนายกรัฐมนตรี ได้กล่าวเน้นย้ําถึงการทํางานของกระทรวงสาธารณสุขและกระทรวงการพัฒนาสังคมและความมั่นคงของมนุษย์ว่า ต้องดูแลประชาชนตั้งแต่ก่อนเกิดจนถึงเสียชีวิต เด็ก ผู้หญิง และคนพิการจะต้องได้รับการดูแล ทั้งนี้ ได้มอบหมายให้กระทรวงการพัฒนาสังคมและความมั่นคงของมนุษย์เป็นหน่วยงานหลักในการเตรียมแผนรองรับการเข้าสู่สังคมผู้สูงอายุในอนาคต โดยให้บูรณาการทํางานร่วมกับทุกกระทรวงที่เกี่ยวข้องและทุกภาคส่วนในการเตรียมแผนดังกล่าว และนําเทคโนโลยีมาปรับใช้ในการดําเนินการ ตลอดจนการดูแลในเรื่องที่พักอาศัยของผู้มีรายได้น้อย เป็นต้น
ด้าน รัฐมนตรีว่าการกระทรวงสาธารณสุข ได้กล่าวถึงเป้าหมายของการดําเนินงานของกระทรวงสาธารณสุขว่า ให้ประชาชนสุขภาพดี เจ้าหน้าที่มีความสุข และระบบสุขภาพยั่งยืน โดยกําหนดให้กระทรวงสาธารณสุขเป็นองค์กรหลักด้านสุขภาพที่จะรวมพลังสังคมให้ประชาชนสุขภาพดี ซึ่งการดําเนินการดังกล่าวจะประสบความสําเร็จได้ทุกภาคส่วนทั้งภาครัฐ เอกชน ประชาสังคม และประชาชนต้องร่วมมือกัน
รวมทั้ง กระทรวงสาธารณสุขได้มีการดําเนินนโยบาย “เจ็บป่วยฉุกเฉินวิกฤต มีสิทธิ์ทุกที่” (Universal Coverage for Emergency Patients :UCEP) ถือเป็นครั้งแรกที่คนไทย “ทุกสิทธิ์การรักษา” (สิทธิหลักประกันสุขภาพแห่งชาติ สวัสดิการรักษาพยาบาลข้าราชการ ประกันสังคม และอื่น ๆ ) สามารถเข้ารับบริการทางการแพทย์ฉุกเฉินที่มีมาตรฐานในโรงพยาบาลของรัฐทุกสังกัด และโรงพยาบาลเอกชนที่อยู่ใกล้ที่สุดหรือไปถึงเร็วที่สุด โดยไม่ต้องสํารองจ่ายเงินค่ารักษาพยาบาลในช่วง 72 ชั่วโมงแรก หลังจากนั้นจะได้รับการส่งต่อไปยังโรงพยาบาลต้นสังกัดหรือโรงพยาบาลที่เหมาะสม ช่วยเพิ่มโอกาสรอดชีวิต ลดความพิการ และลดความเหลื่อมล้ําในสังคม ซึ่งจากผลการดําเนินงานดังกล่าวเป็นประโยชน์ต่อประชาชนโดยส่วนใหญ่ โดยตั้งแต่เริ่มโครงการ (1 เมษายน 2560 - วันที่ 28 กุมพาพันธ์ 2561) จนถึงปัจจุบันมีผู้ป่วยฉุกเฉินวิกฤตเข้าร่วมโครงการ จํานวน 15,000 ราย และมีการติดตามประเมินผลการดําเนินการอย่างต่อเนื่องเพื่อปรับให้สอดคล้องกับสถานการณ์ นอกจากนี้ นายกรัฐมนตรี ได้มีการลงนามระเบียบสํานักนายกรัฐมนตรีเพื่อเตรียมจัดตั้งคณะกรรมการพัฒนาคุณภาพชีวิตระดับอําเภอ โดยมีนายอําเภอเป็นประธาน และมีสาธารณสุขอําเภอเป็นเลขานุการ เพื่อให้ทุกอําเภอมีการดูแลคุณภาพชีวิตของประชาชนอย่างทั่วถึงทุกกลุ่มจนถึงระดับฐานราก รวมถึงบูรณาการการใช้จ่ายงบประมาณในพื้นที่ให้เกิดประโยชน์กับประชาชนอย่างแท้จริงและเกิดผลเป็นรูปธรรม
พร้อมกันนี้ รัฐมนตรีว่าการกระทรวงสาธารณสุข ได้กล่าวถึงการแพร่ระบาดโรคพิษสุนัขบ้าในขณะนี้ว่า โรคพิษสุนัขบ้าเกิดจากสัตว์ที่เลี้ยงลูกด้วยนมเป็นพาหะ เช่น สุนัข แมว หรือแม้แต่ค้างคาว ฯลฯ เพราะฉะนั้นในพื้นที่และหน่วยงานที่เกี่ยวข้องจะต้องดูแลหรือฉีดวัคซีนให้กับสัตว์ต่าง ๆ ที่เป็นพาหะ ขณะเดียวกันในส่วนของคนก็ต้องมีการระวังและดูแลตนเอง โดยเมื่อถูกสัตว์เลี้ยงลูกด้วยนมกัด ข่วน หรือมีแผลแล้วถูกน้ําลายสัตว์ดังกล่าว ให้รีบไปปรึกษาและพบแพทย์หรือผู้รู้ทันที
ทั้งนี้ ระยะที่ผ่านมาตั้งแต่เกิดเหตุการณ์ดังกล่าว กระทรวงสาธารณสุขได้ร่วมมือกับทุกกระทรวงที่เกี่ยวข้องไม่ว่าจะเป็นกระทรวงมหาดไทย กระทรวงเกษตรและสหกรณ์ กรมปศุสัตว์ องค์การบริหารส่วนตําบล (อบต.) และภาคประชารัฐ ดําเนินการควบคุมการแพร่ระบาดโรคพิษสุนัขบ้า ซึ่งขณะนี้สามารถควบคุมและจํากัดพื้นที่ไม่ให้มีการระบาดกระจายออกไปเป็นอย่างดี โดยพบมีผู้เสียชีวิตจนถึงปัจจุบัน จํานวน 6 ราย พร้อมขอความร่วมมือสื่อมวลชนเผยแพร่ประชาสัมพันธ์ข้อมูลต่าง ๆ ให้ประชาชนได้รับทราบเพื่อจะได้ปฏิบัติตนเองได้อย่างถูกต้องปลอดภัย
“ยืนยันว่าขณะนี้ การควบคุมโรคพิษสุนัขบ้า ทั้งในคนและในสัตว์ ประเทศไทยสามารถดําเนินการได้เป็นอย่างดีที่สุดประเทศหนึ่งในขณะนี้ที่มีการแพร่ระบาดของโรคนี้” รัฐมนตรีว่าการกระทรวงสาธารณสุข กล่าว
---------------------------
กลุ่มประชาสัมพันธ์และเผยแพร่ สํานักโฆษก